Amplo seguimento da primeira das dúas xornadas de folga - terza e cuarta feira- do persoal médico de Atención Primaria na área sanitaria de Vigo. O comité cifra en 90% a asistencia a este paro, unha cifra que desde o Sergas rebaixa a 35%. Houbo concentracións de facultativos e facultativas noutras áreas sanitarias da Galiza en apoio ás compañeiras de Vigo. En centros da área viguesa como o da Dobrada, Moaña, Casco Vello, A Cañiza, Panxón ou Baiona, entre outros, o seguimento do paro é total.

As reivindicacións son a que este sector leva facendo desde hai meses, demandando a fin da precarización, máis persoal e medios e solucións á problemática dun servizo saturado e onde as facultativos e facultativos apenas dispoñen de tempo para atender as pacientes. Unha sobrecarga asistencial que prexudica non só os propios facultativos mais tamén as persoas usuarias deste servizo. O lema Pola dignidade da atención primaria resume esas demandas.

As e os médicos de atención primaria propoñen unha folga en todas as áreas sanitarias da Galiza o vindeiro 19 de xuño. Un paro, indican, “con puntos reivindicativos comúns e logo específicos de cada área”. Será, pois, unha folga “de toda Galiza de licenciados sanitarios pero co respaldo de cada área”.